Matečná, Gabriela, ministerka pôdohospodárstva a rozvoja vidieka Slovenskej republiky poverená riadením Ministerstva školstva, vedy, výskumu a športu Slovenskej republiky (2017-09-06):
Ďakujem veľmi pekne. Ja už tu mám dnes vyárendované miesto. Asi som si ani sadnúť nemala. Takže, pán predsedajúci, ešte tí, ktorí ste tu ostali, ďakujem veľmi pekne. Každoročne predkladá Slovenský pozemkový fond výročnú správu. Predpokladám, že do budúcna už to bude pani generálna riaditeľka, a nie ja. Ja by som len chcela v stručnosti povedať, že tak ako po minulé roky, aj tento rok, teda 2016 fond si plnil úlohy, ktoré mu vyplývajú zo zákona. Na rokovanie Rady fondu bolo predložených 2 399 právnych aktov. Pokiaľ ide o počet uspokojených fyzických osôb, priznanie práv na náhradu formou vydania pozemku alebo vyplatením finančnej náhrady je možno konštatovať, že fondom vytýčený cieľ bol splnený. To znamená, hovoríme o reštituentoch a reštitučných nárokoch. Takisto táto predložená správa hovorí a v tabuľkovej forme je to možné vidieť, že koľko reštitučných nárokov v zmysle zákona jedného aj druhého bolo naplnených. V priebehu roku 2016 bola venovaná pozornosť aj ďalším oblastiam, ako je usporiadanie vlastníctva v správe a nakladaní fondu, tiež aj zvýšeniu intenzity prác s pohľadávkami po lehote splatnosti. To je taká vážna vec a taká vážna boľačka, ktorá je na Slovenskom pozemkovom fonde už roky rokúce, najmä pokiaľ ide o pohľadávky za nájom pozemkov na poľnohospodárske účely. Ale myslím si, že každý rok sa to darí viac a viac vymáhať. Zvýšila sa aj aktivita fondu na úseku vnútornej kontroly. Vnútorné kontroly boli zamerané na obsah, plnenie podmienok vyplývajúcich z uzatvorených zmlúv, ale aj na kontrolu organizačných zložiek fondu, a to na dodržiavanie zákonov, vnútorných predpisov a podobne. Kontrolným orgánom fondu je podľa ustanovenia § 35a zákona č. 330 Rada fondu. V priebehu roka sa konalo deväť zasadnutí Rady fondu. V období 1. 1. 2016 až 15. 6. 2016 rokovala Rada fondu v pôvodnom zložení tak ako bola uznesením z 2. 7. 2015 zvolená Národnou radou Slovenskej republiky, ktorým sa mení a dopĺňa zákon 330. Od 16. 6. Rada fondu rokovala v doterajšom zložení, avšak o jedného člena menej, v celkovom počte 10 členov, nakoľko jeden člen Rady fondu sa stal, ako iste viete, námestníkom na Slovenskom pozemkovom fonde. Taktiež Rada fondu ako kontrolný orgán bola oprávnená vyžadovať od generálneho riaditeľa fondu akékoľvek informácie, nahliadať do všetkých dokumentov, a tak sa to aj na tých zasadnutiach stále dialo. To som spomínala, že bolo deväť riadnych zasadnutí, mimoriadne rokovanie Rady fondu nebolo zvolané. Rokovania Rady fondu boli organizované v súčinnosti s generálnym riaditeľom, námestníkom generálnej riaditeľky SPF. Program bol zostavený tak, aby Rada fondu mohla riadne plniť zákonom stanovené úlohy. Z celkového počtu, teda z 2 399 právnych aktov bolo Radou fondu odporúčaných štatutárom podpísať 2 381 právnych aktov, z toho bolo 1 021 nájomných zmlúv, 964 kúpnych zmlúv, 414 plnení reštitučných nárokov. Celkovo bolo 9 právnych aktov stiahnutých a 6 právnych aktov mali Radou fondu stanovené neodporúčacie stanovisko. Z celkového počtu predložených právnych aktov v roku 2016 Rada fondu neodporučila štatutárom podpísať teda 6 nájomných, 2 kúpne zmluvy a 1 návrh zmluvy na plnenie reštitučných nárokov. Stiahnutých z rokovania Rady fondu bolo 7 kúpnych, 2 zmluvy pre plnenie reštitučných nárokov. Snáď už len na záver by som povedala, že po zdanení bol hospodársky výsledok v roku 2017 4,145 mil. eur. Myslím, že na to, že rada zasadala a že tam bolo tak troška vákuum, to množstvo právnych aktov je výsledok práce, ktorý, ktoré naozaj je pokračovaním toho, čo sme tam nastavili v tých predchádzajúcich rokoch. Vážený pán predsedajúci, panie poslankyne, páni poslanci, vzhľadom na vyššie uvedené dovoľujem si vás požiadať o prerokovanie predloženého materiálu. Ďakujem za pozornosť. Ešte raz upozorňujem, že správa je veľmi obsiahla. Má množstvo svojich tabuľkových príloh, takže je možná k nahliadnutiu a po schválení bude zverejnená na internetovej stránke Slovenského pozemkového fondu. Ďakujem veľmi pekne.